Pastorie-moorde: Seun gaan glo skuld erkenMartin Brits en Elliot Mhlambi Foto: Lani Fouché, OFM Martin Brits en sy medebeskuldigde, Elliot Mhlambi, wat van die moorde op ds. Willem Brits en sy aanstaande skoonseun, Gerhardus Vermeulen aangekla word, se borgtog is nie toegestaan nie. Ds. Brits, sy vrou Dorothea, en Gerhardus is Donderdagaand in die pastorie aangeval. Ds. Brits is met ŉ byl aangeval en het Vrydagoggend aan sy beserings beswyk. Gerhardus Vermeulen is tydens die voorval doodgeskiet. Dorothea, wat ook met ŉ byl aangeval is, is tans in ŉ kritieke, onstabiele toestand in die Mediclinic Bloemfontein nadat sy Sondag ŉ terugslag beleef het. Die egpaar se dogter, Thea, was ook by die huis maar is ongedeerd. Die twee verdagtes het mekaar glo in die gevangenis in Frankfort ontmoet, toe Martin tronkstraf vir bedrog uitgedien het. Mhlambi se kriminele rekord is nog nie bekend gemaak nie, berig OFM. Die twee verdagtes het Maandag vlugtig in die hof verskyn. Mmako Mophiring, woordvoerder van die polisie, het gesê Martin sal na verwagting tydens sy volgende hofverskyning skuldig pleit op die aanklagte. Mhlambi het aangedui dat hy in dieselfde hof om borgtog sal aansoek doen. Beide mans maak van staatsregshulp gebruik. Vermeulen se halfbroer, Nelis du Toit, het aan OFM gesê dat hy (Vermeulen) die afgelope paar maande saam met sy verloofde, Thea, en haar ouers in die pastorie gewoon het. Die saak is tot 19 November uitgestel. Volgens AJ Scherrer, ŉ woordvoerder van die familie, word ds. Brits Vrydag om 11:00 uit die NG Gemeente Kerkenberg in Harrismith begrawe. Dit is nog nie seker wanneer ŉ roudiens vir Vermeulen gehou gaan word nie. Die egpaar se ander drie kinders, Thea, David en Willie, sal Dinsdag na Bloemfontein gaan om hul ma in die Mediclinic te besoek. Al vier kinders is aangeneem. Ds. Brits het glo onlangs ŉ plaas in die Noord-Kaap geërf nadat sy moeder oorlede is. OFM berig hy het aan ŉ nabye vriend gesê hy het dit oorweeg om die plaas te verkoop en een nader aan Harrismith te koop.